**Australotitan** ("južný titan") je rod vyhynutého titanosaurného sauropoda, ktorý žil počas cenomanu až turónu vo vrchnej kriede na mieste dnešného stredo-južného Queenslandu v Austrálii. Australotitan je doteraz najväčší nájdený dinosaurus v Austrálii. Rod obsahuje jeden druh, **Australotitan cooperensis**. Je pomenovaný po rieke Cooper Creek v panve Eromanga. Pred popísaním v roku 2021 mal prezývku "Bananabendersaurus".

Objavenie a pomenovanie
-----------------------

3D rekonštrukcie holotypného materiálu
Známy materiál (biela) a chýbajúci materiál (sivá) z holotypu
*Australotitan* bol objavený v roku 2005 vo formácii Winton, v juhovýchodnom Queenslande v Austrálii, Sandym Mackenziem, neďaleko mestečka Eromanga, ktorý našiel iné kosti už v roku 2004 na pozemku jeho rodičov. Fosílny materiál bol vykopaný v spolupráci s múzeami Queensland Museum a The Eromanga Natural History Museum medzi novembrom 2005 a aprílom 2010. Holotyp **EMF102** (prezývka "Cooper"), bol popísaný v roku 2021, na základe čiastočnej kostry pozostávajúcej z čiastočnej ľavej lopatky, čiastočnej ľavej a kompletnej pravej ramennej kosti, pravej lakťovej kosti, pravej a ľavej lonovej a sedacej kosti, a čiastočnej pravej a ľavej stehennej kosti. K tomuto rodu boli priradené ďalšie tri exempláre. Sú to **EMF164** (prezývka "George"), pozostávajúci z roztrieštenej stehennej kosti, roztrieštenej lakťovej kosti a z fragmentov stavcov a rebier, **EMF105** pozostávajúci z kompletnej stehennej kosti, a **EMF165**, ktorý pozostáva z ramennej kosti.

U niektorých z fosílií EMF102 bolo zistené, že počas usadzovania sa boli podupané a pohmoždené. Malo to na svedomí niekoľko menších sauropodov kráčajúcich za sebou. Táto cestička má približne 100 metrov.

Typový druh *Australotitan cooperensis* bol pomenovaný a popísaný Scottom A. Hocknullom, Melvillom Wilkinsonom, Rochelle A. Lawrence, Vladislavom Konstantinovom, Stuartom Mackenziem a Robyn Mackenzie z múzeí Queensland Museum a Eromanga Natural History Museum v roku 2021. Rodové meno kombinuje grécke slovo "australo", čo znamená južný, so slovom "titan", ktoré odkazuje na titanov z gréckej mytológie a obrovskú veľkosť dinosaura. Druhové meno *cooperensis* odkazuje na rieku Cooper Creek, neďaleko ktorej bol objavený holotyp, a na jeho prezývku.

Opis
----

Stehenná kosť exemplára EMF164 je dlhá 2146 milimetrov. Naznačuje to približnú dĺžku 30 metrov a výšku 6.5 metra v bedre. Tieto odhady robia z rodu *Australotitan* najväčšieho doteraz objaveného dinosaura v Austrálii. Veľkosťou sa približoval rodom *Futalognkosaurus* a *Dreadnoughtus*, avšak bol menší od rodu *Patagotitan*. Autori popisu naschvál vynechali odhady hmotnosti, pretože ako je známe, u sauropodov sa dá len ťažko dopracovať k spoľahlivým odhadom. Objav rodu *Australotitan* naznačuje prítomnosť obrích titanosaurných sauropodov vo východnej Gondwane počas strednej kriedy.

Klasifikácia
------------

Vo fylogenetickej analýze vykonanej Hocknullom *et all*. bol *Australotitan* zaradený medzi titanosaury. V jedenástich zo štrnástich analýz bol zaradený do vetvy s v rovnakom období žijúcim titanosaurom rodu *Diamantinasaurus*. Táto vetva tiež, v závislosti od údajov, obsahuje ostatné sauropody z Wintonu, rody *Wintonotitan* a *Savannasaurus*, a niekedy aj rody *Sarmientosaurus*, *Baotianmansaurus*, *Dongyangosaurus*, *Erketu* a *Pitekunsaurus*. Toto ich zaraďuje do vetvy Diamantinasauria.

Referencie
----------

1. ↑   Scientists say new dinosaur species is largest found in Australia. *BBC News*, 2021-06-08. Dostupné online [cit. 2021-07-04]. (po anglicky)
2. 1 2 3 4  HOCKNULL, Scott A.; WILKINSON, Melville; LAWRENCE, Rochelle A.. A new giant sauropod, Australotitan cooperensis gen. et sp. nov. from the mid-Cretaceous of Australia. *PeerJ*, 2021-06-07, roč. 9, s. e11317. Dostupné online [cit. 2021-07-04]. ISSN 2167-8359. DOI: 10.7717/peerj.11317. (po anglicky)
3. ↑  QLDMUSEUM. *The Queensland Museum Network Blog* [online]. 2021-06-07, [cit. 2021-07-04]. Dostupné online. (po anglicky)
4. ↑  POROPAT, STEPHEN F; KUNDRÁT, MARTIN; MANNION, PHILIP D; UPCHURCH, PAUL; TISCHLER, TRAVIS R; ELLIOTT, DAVID A. Zoological Journal of the Linnean Society. (2021-01-20). Dostupné online.

Zdroj
-----

*Tento článok je čiastočný alebo úplný preklad článku Australotitan na anglickej Wikipédii.*